杨亿
咸平六年二月十八日扈從宸游因成纪事二十二
步辇下明光，鸣鞘出未央。
属车多载酒，夹道竞焚香。
云管飘梅吹，蜺旌昏鸟章。
從臣沙苑马，卫士羽林枪。
玉辂天行健，金壶书漏长。
光风泛兰蕙，仙雾拂旂常。
宿雨收林薄，晨曦艳屋梁。
闾净空里巷，旄罕隘康庄。
托乘奉珍使，先驱执戟郎。
從桥初转毂，凭轼见垂裳。
暂驻时龙驭，前鹽戏马场。
由来讲武事，所以服遐荒。
电影流机石，鸦群发大黄。
千钧宁觉重，七札岂曾妨。
卒勇如虓虎，人观若堵墙。
腰鞬晋元帅，扈跸汉诸王。
聊用夸胡客，还闻讋鬼方。
回与百里囿，锡宴九霞觞。
射以驺虞节，歌为白雪介。
仙山鲸海上，御苑斗城旁。
周镐欢麀鹿，虞韶集凤皇。
瑶池春水渌，犹误濯沦浪。